อาลัยตลกดัง ”ค่อม ชวนชื่น” ญาติฌาปนกิจศพแล้ว ที่วัดพระศรีมหาธาตุ บางเขน
ฌาปนกิจศพ ”น้าค่อม ชวนชื่น” ที่วัดพระศรีมหาธาตุ บางเขน เจ้าหน้าที่ซึ่งสวมชุด PPE นำร่างขึ้นสู่เมรุ ประกอบพิธีทางศาสนา
ฌาปนกิจศพ ”น้าค่อม ชวนชื่น” ที่วัดพระศรีมหาธาตุ บางเขน เจ้าหน้าที่ซึ่งสวมชุด PPE นำร่างขึ้นสู่เมรุ ประกอบพิธีทางศาสนา
30 เม.ย. 2564

ผู้สื่อข่าวรายงานว่า หลังจากที่ ไอซ์ ณพัชรินทร์ ลูกสาวของน้าค่อม ชวนชื่น นักแสดงตลกชื่อดัง ประกาศข่าวร้ายถึงการสูญเสียคุณพ่อ เมื่อช่วงเช้าวันนี้ (30 เม.ย.2564) หลังเข้ารับการรักษาด้วยโรคโควิด-19 ที่สถาบันการแพทย์จักรีนฤบดินทร์ คณะแพทยศาสตร์ โรงพยาบาลรามาธิบดี มหาวิทยาลัยมหิดล อ.บางพลี จ.สมุทรปราการ
ทั้งนี้ เมื่อช่วงบ่ายที่ผ่านมา ขบวนรถมูลนิธิป่อเต็กตึ๊ง ได้นำร่างน้าค่อม ชวนชื่นขึ้นรถ แล้วขับออกจากสถาบันการแพทย์จักรีนฤบดินทร์ คณะแพทยศาสตร์ เดินทางไปยังวัดพระศรีมหาธาตุ บางเขน เพื่อประกอบพิธีฌาปนกิจ ในเวลา 15.00 น. ทั้งนี้ ตามมาตรการของกระทรวงสาธารณสุข สำหรับผู้ป่วยโควิด 19 จะมีการฌาปนกิจอย่างรวดเร็วที่สุด และศพจะถูกใส่ในถุงซิปกันน้ำอย่างน้อย 2 ชั้น ใช้น้ำยาฆ่าเชื้อโรคทาด้านนอกถุงเก็บศพ เนื่องจากสารคัดหลั่งจากศพนั้น ยังสามารถแพร่เชื้อต่อไปได้ อย่างไรก็ตาม การเผาหรือฝังศพ จะไม่ก่อให้เกิดการแพร่เชื้อโควิดแต่อย่างใด
ล่าสุด เวลา 15.00 น. บรรยากาศที่วัดพระศรีมหาธาตุ บางเขน เจ้าหน้าที่ซึ่งสวมชุด PPE ได้นำร่างของน้าค่อม ชวนชื่น ขึ้นสู่เมรุ ประกอบพิธีทางศาสนา และทำพิธีประชุมเพลิงเป็นที่เรียบร้อยแล้ว ด้วยกระบวนการและขั้นตอนที่กระชับ ในพื้นที่ที่จำกัด ท่ามกลางฝนที่ตกลงมาอย่างหนัก โดยพิธีครั้งนี้มีเพียงลูกสาว อย่าง ไอซ์-พัชรินทร์ ปรีดากุล และลูกเขย แบงค์-อธิกิตติ์ ไพบูลย์รัตนกิจ มาร่วมพิธีเท่านั้น ตามมาตรการของกระทรวงสาธารณสุข
ด้าน ไอซ์-พัชรินทร์ ลูกสาวน้าค่อม และลูกเขย แบงค์-อธิกิตติ์ ให้สัมภาษณ์กับสื่อมวลชน ก่อนจะเริ่มพิธีฌาปนกิจ โดยไอซ์กล่าวทั้งน้ำตา ว่า แม้จะคอยอัพเดทอาการป่วยของคุณพ่อกับทีมแพทย์ตลอด แต่ก็รู้สึกใจหายกับการจากไปของคุณพ่อในครั้งนี้ เนื่องจากทางญาติไม่มีใครสามารถมาร่วมพิธีได้เลย คุณแม่รักษาอาการป่วยโควิด-19 ที่โรงพยาบาล ขณะที่น้องชายก็ต้องกักตัว เธออยากบอกคุณพ่อว่า ไม่ต้องห่วงอะไรอีกแล้ว เธอจะดูแลแม่และครอบครัวอย่างดีที่สุด พร้อมกันนี้ ไอซ์ ยังขอบคุณไปยังคนไทยทั่วประเทศที่ส่งกำลังใจมาให้คุณพ่อและครอบครัว และขอบคุณทีมแพทย์พยาบาล และบุคลากรทุกคนที่ดูแลรักษาน้าค่อมอย่างเต็มที่ หลังจากนี้ทางครอบครัวจะจัดพิธีทำบุญทางศาสนาให้น้าค่อม เป็นการภายในต่อไป
สำหรับประวัติของ “น้าค่อม ชวนชื่น” มีชื่อจริงว่า “อาคม ปรีดากุล” เกิดวันที่ 5 มกราคม พ.ศ. 2501 อายุ 63 ปี ภูมิลำเนาเป็นคนจังหวัด พระนครศรีอยุธยา “น้าค่อม“ โดยเริ่มต้นเข้าร่วมตลกคณะชวนชื่น ในปี พ.ศ. 2525 ใช้ชื่อในวงการหรือมีฉายาว่า “น้าเหยิน”หรือ “น้าค่อม” ซึ่งน้าค่อมมีความสามารถพิเศษแม้จะอ่านหนังสือไม่ออกแต่ว่าสามารถจำบทได้อย่างแม่นยำ
หลังจากนั้นได้สมรสกับ “เอ๋ ประภาศรี“ มีลูกด้วยกัน 3 คน คือ “ไอซ์-ณพัชรินทร์ ไพบูลย์รัตนกิจ, “กฤต ปรีดากุล” และ “วิธาน ปรีดากุล” ;
“น้าค่อม“ ได้ทำอาชีพตลกมานานกว่า 50 ปี มีผลงานละคร และภาพยนตร์ไม่ต่ำกว่า 6 0 เรื่องโดยผลงานที่สร้างชื่อเสียงให้กับ “น้าค่อม“ คือ 7 ประจัญบาน ซึ่งเรื่องนี้ทำรายได้ถึง 58.30 ล้านบาท และผลงานล่าสุดในปีนี้ 2564 ที่น้าค่อมได้ฝากเสียงหัวเราะให้กับแฟนๆ เป็นเรื่องสุดท้าย ก็คือ ภาพยนตร์เรื่อง “อีเรียมซิ่ง” นับว่าเป็นศิลปินตลกอาวุโส ที่ฝากผลงานเอาไว้มากมาย ด้วยความที่ “น้าค่อม” เป็นคนน่ารัก นิสัยดี ร่าเริงและเป็นกันเองจึงทำให้เป็นที่เคารพรักของคนในวงการบันเทิง